b'\n_START_ARTICLE_\nRomeo Storck\n_START_SECTION_\nBiografie\n_START_PARAGRAPH_\nPe numele s\xc4\x83u complet Romeo Kunzer Storck, el era fiul din prima c\xc4\x83s\xc4\x83torie a Ceciliei-Gabriela cu violonistul Romulus Kunzer, cu care, cea devenit\xc4\x83 mai t\xc3\xa2rziu cunoscut\xc4\x83 sub numele Cecilia Cu\xc8\x9bescu-Storck, se c\xc4\x83s\xc4\x83torise \xc3\xaen 1903, \xc3\xaen timpul \xc8\x99ederii ei la Paris. C\xc4\x83s\xc4\x83toria \xc3\xaens\xc4\x83 nu a durat mult. \xc3\x8en 1906 artista a revenit definitiv \xc3\xaen Rom\xc3\xa2nia \xc8\x99i s-a stabilit la Bucure\xc8\x99ti, iar trei ani mai t\xc3\xa2rziu s-a c\xc4\x83s\xc4\x83torit cu sculptorul Frederic (Fritz) Storck, care l-a adoptat pe Romeo Kunzer._NEWLINE_Din memoriile mamei sale se p\xc4\x83streaz\xc4\x83 pu\xc8\x9bine detalii ale copil\xc4\x83riei pictorului, petrecut\xc4\x83 \xc3\xaen casa din strada Vasile Alexandri, nr. 16, din apropierea \xc8\x99oselei Kiseleff. Ea \xc3\xae\xc8\x99i amintea c\xc4\x83 \xe2\x80\x9dsglobiul Romeo se \xc3\xaentrecea cu n\xc4\x83zb\xc3\xa2tiile lui. \xc3\x8encepuse s\xc4\x83 deseneze lucruri at\xc3\xa2t de vioaie \xc8\x99i originale, \xc3\xaenc\xc3\xa2t, ne minunau \xc8\x99i pe mine \xc8\x99i pe so\xc8\x9bul meu. Eram siguri, v\xc4\x83z\xc3\xa2nd la el at\xc3\xa2tea aptitudini, c\xc4\x83 va deveni pictor.\xe2\x80\x9d_NEWLINE_\xc3\x8enclina\xc8\x9bia spre pictur\xc4\x83 a lui Romeo s-a dezvoltat \xc3\xaen casa \xc3\xaen care cei doi so\xc8\x9bi aveau atelierele (\xc3\xaen prezent Muzeul de Art\xc4\x83 Frederic Storck \xc8\x99i Cecilia Cu\xc8\x9bescu-Storck), \xc3\xaen care Cecilia Storck a lucrat la decora\xc8\x9biile murale. Romeo Storck a adoptat acest stil, care i-a adus ulterior faima peste hotare, \xc3\xaen Brazilia._NEWLINE_Romeo Storck a studiat la Academia de Arte Frumoase din Bucure\xc8\x99ti, perioad\xc4\x83 \xc3\xaen care a fost remarcat pentru desenul \xc8\x99i tipul de construc\xc8\x9bie \xe2\x80\x9dritmat\xe2\x80\x9d ce anun\xc8\x9bau preluarea ulterioar\xc4\x83 a influen\xc8\x9belor cubiste._NEWLINE_Romeo a \xc3\xaenceput s\xc4\x83 expun\xc4\x83 din anii 1920. A lucrat ini\xc8\x9bial pictur\xc4\x83 de \xc8\x99evalet \xc3\xaen diferite genuri \xc8\x99i art\xc4\x83 decorativ\xc4\x83, pentru a se dedica mai t\xc3\xa2rziu picturii murale monumentale, \xc3\xaen Brazilia. Acolo a devenit cunoscut dup\xc4\x83 ce a executat comenzi de compozi\xc8\x9bii de mari dimensiuni pentru lucr\xc4\x83rile de arhitectur\xc4\x83 din noua capital\xc4\x83, Bras\xc3\xadlia \xc8\x99i marele ora\xc8\x99 S\xc3\xa3o Paulo. Stilul pictural al lui Romeo Storck se revendic\xc4\x83, \xc3\xaen parte, de la direc\xc8\x9bia cubist\xc4\x83, \xc3\xaen varianta practicat\xc4\x83 de Andr\xc3\xa9 Lhote. Stilul s\xc4\x83u se caracteriza prin tendin\xc8\x9ba c\xc4\x83tre bidimensionalitate, formele robuste, u\xc8\x99or geometrizate, folosirea liniei pentru construc\xc8\x9bia formelor \xc8\x99i a culorilor aplicate \xc3\xaen contururi ferme._NEWLINE_Cel mai pregnant, influen\xc8\x9ba mamei se poate observa \xc3\xaen peisajele realizate de Romeo Storck la Balcic, care urmeaz\xc4\x83 toate un tipar compozi\xc8\x9bional. Pictorul prefer\xc4\x83 s\xc4\x83 plaseze \xc3\xaen mijlocul structurilor arhitectonice ori a peisajului, personaje surprinse cu spatele spre privitor, \xc3\xaentr-o \xe2\x80\x9dglisare\xe2\x80\x9d lipsit\xc4\x83 de materialitate corporal\xc4\x83. De\xc8\x99i se observ\xc4\x83 preocuparea pentru redarea luminii, mai ales cea specific\xc4\x83 Balcicului, peisajele sale sunt lipsite de exuberan\xc8\x9ba solarit\xc4\x83\xc8\x9bii.\n_START_SECTION_\nSculptura\n_START_PARAGRAPH_\nSe p\xc4\x83streaz\xc4\x83 un bust expresiv al lui V.I. Stalin pe care artista Julieta Or\xc4\x83\xc8\x99anu l-a f\xc4\x83cut \xc3\xaen colaborare cu nepotul ei Romeo Kunzer Storck, cu care sculptori\xc8\x9ba a avut o leg\xc4\x83tur\xc4\x83 privilegiat\xc4\x83, fiind apropia\xc8\x9bi ca v\xc3\xa2rst\xc4\x83.'